ประกาศอธิบดีกรมสรรพากร(ฉบับที่ 30)เรื่อง กําหนดหลักเกณฑ์ วิธีการ และเงื่อนไขในการจัดทํา ส่ง รับ และเก็บรักษาใบกํากับภาษีอิเล็กทรอนิกส์ หรือใบรับอิเล็กทรอนิกส์บนระบบโครงข่ายบล็อกเชน-----------------------------------------------อาศัยอํานาจตามมาตรา 3 โสฬส แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ 48) พ.ศ. 2562 อธิบดีกรมสรรพากรกําหนดหลักเกณฑ์ วิธีการ และเงื่อนไขในการจัดทํา ส่ง รับ และเก็บรักษาใบกํากับภาษีอิเล็กทรอนิกส์ หรือใบรับอิเล็กทรอนิกส์บนระบบโครงข่ายบล็อกเชน (Blockchain) ดังต่อไปนี้ข้อ ๑ ในประกาศนี้"ระบบโครงข่ายบล็อกเชน (Blockchain)" หมายความว่า ระบบการจัดทํา ส่ง รับ และเก็บรักษาใบกํากับภาษีอิเล็กทรอนิกส์ หรือใบรับอิเล็กทรอนิกส์ในรูปแบบของบล็อก (Block) โดยแบ่งฐานข้อมูล (Shared Database) ให้กับผู้ใช้งานที่เกี่ยวข้อง ซึ่งแต่ละบล็อก (Block) จะเชื่อมโยงกันด้วยค่าแฮชฟังค์ชั่น (Hash Function) ซึ่งเมื่อข้อมูลถูกบันทึกแล้ว หากมีการแก้ไขหรือเปลี่ยนแปลงข้อมูลดังกล่าว จะสามารถตรวจสอบการแก้ไขหรือเปลี่ยนแปลงนั้นได้และจะมีการบันทึกข้อมูลไว้ทุกครั้งที่มีการทําธุรกรรมเกิดขึ้น โดยสามารถตรวจสอบความถูกต้องของข้อมูลได้ทุก ๆ บล็อก (Block) ย้อนกลับไปจนถึงบล็อก (Block) เริ่มต้น"ผู้ให้บริการ" หมายความว่า ผู้เข้าร่วมโครงการทดสอบนวัตกรรมที่นําเทคโนโลยีมาสนับสนุนเพื่อเพิ่มประสิทธิภาพในการบริการด้านภาษี (Tax Sandbox) ซึ่งได้รับอนุมัติจากอธิบดีตามประกาศฉบับนี้และอนุญาตให้ผู้ประกอบการจดทะเบียนมีสิทธิจัดทํา ส่ง รับ และเก็บรักษาใบกํากับภาษีอิเล็กทรอนิกส์ หรือใบรับอิเล็กทรอนิกส์บนระบบโครงข่ายบล็อกเชน (Blockchain)"ใบกํากับภาษีอิเล็กทรอนิกส์" หมายความว่า ใบกํากับภาษี ตามมาตรา 86/4 ใบเพิ่มหนี้ ตามมาตรา 86/9 และใบลดหนี้ ตามมาตรา 86/10 ที่ได้จัดทําข้อความขึ้นเป็นข้อมูลอิเล็กทรอนิกส์และนําเข้าสู่ระบบโครงข่ายบล็อกเชน (Blockchain)"ใบรับอิเล็กทรอนิกส์" หมายความว่า ใบรับ ตามมาตรา 105 ทวิ ที่ได้จัดทําข้อความขึ้นเป็นข้อมูลอิเล็กทรอนิกส์และนําเข้าสู่ระบบโครงข่ายบล็อกเชน (Blockchain)"ข้อมูลอิเล็กทรอนิกส์" หมายความว่า ข้อความที่ได้สร้าง ส่ง รับ และเก็บรักษา หรือประมวลผลด้วยวิธีการทางอิเล็กทรอนิกส์"ผู้ออกใบกํากับภาษีอิเล็กทรอนิกส์" หมายความว่า ผู้ประกอบการจดทะเบียนที่มีสิทธิจัดทําใบกํากับภาษีอิเล็กทรอนิกส์บนระบบโครงข่ายบล็อกเชน (Blockchain)"ผู้ออกใบรับอิเล็กทรอนิกส์" หมายความว่า ผู้ประกอบการจดทะเบียนที่มีสิทธิจัดทําใบรับอิเล็กทรอนิกส์บนระบบโครงข่ายบล็อกเชน (Blockchain)"ลงลายมือชื่อดิจิทัล (Digital Signature)" หมายความว่า ข้อความหรือสัญลักษณ์ที่สร้างขึ้นทางอิเล็กทรอนิกส์โดยการคํานวณทางคณิตศาสตร์เข้ารหัสอัลกอริทึมแบบอสมมาตร (Asymmetric Key Algorithms) บนพื้นฐานวิทยาการเข้ารหัสลับ (Encryption) และใช้กับระบบคู่กุญแจ (Key Pair) โดยนําไปคํานวณร่วมกับกุญแจส่วนตัว (Private Key) ของผู้ลงลายมือชื่อในข้อมูลอิเล็กทรอนิกส์ในลักษณะที่สามารถจะใช้กุญแจสาธารณะ (Public Key) ของผู้ลงลายมือชื่อตรวจสอบได้ว่าลายมือชื่ออิเล็กทรอนิกส์นั้นได้สร้างขึ้นโดยกุญแจส่วนตัว (Private Key) ของผู้ลงลายมือชื่อนั้นหรือไม่ และข้อมูลอิเล็กทรอนิกส์ที่มีการลงลายมือชื่อดังกล่าวได้มีการแก้ไขเปลี่ยนแปลงภายหลังการลงลายมือชื่อหรือไม่ รวมถึงการทําให้เจ้าของลายมือชื่อไม่สามารถปฏิเสธความรับผิดจากข้อความที่ตนเองลงลายมือชื่อได้ข้อ ๒ ผู้ประสงค์จะเป็นผู้ให้บริการต้องมีคุณสมบัติและเป็นไปตามหลักเกณฑ์และเงื่อนไขดังต่อไปนี้2.1 ต้องเป็นผู้เข้าร่วมโครงการทดสอบนวัตกรรมที่นําเทคโนโลยีมาสนับสนุนเพื่อเพิ่มประสิทธิภาพในการบริการด้านภาษี (Tax Sandbox) ของกรมสรรพากร2.2 มีระบบโครงข่ายบล็อกเชน (Blockchain) ที่ผ่านการรับรองหรือให้ความเห็นเป็นหนังสือจากสํานักงานพัฒนาธุรกรรมทางอิเล็กทรอนิกส์ (สพธอ.) ดังนี้(1) ระบบโครงข่ายบล็อกเชน (Blockchain) มีความปลอดภัย น่าเชื่อถือ และสามารถพิสูจน์ได้ว่า หากข้อมูลที่ถูกบันทึกไว้มีการแก้ไขหรือเปลี่ยนแปลงจะสามารถตรวจสอบการแก้ไขหรือเปลี่ยนแปลงนั้นได้(2) ใบกํากับภาษีอิเล็กทรอนิกส์ หรือใบรับอิเล็กทรอนิกส์ที่ได้จัดทํา ส่ง รับ และเก็บรักษาบนระบบโครงข่ายบล็อกเชน (Blockchain) มีข้อความถูกต้องครบถ้วนเช่นเดียวกันกับขณะที่จัดทํา ส่ง รับ และเก็บรักษาโดยใช้วิธีการที่เชื่อถือได้ และสามารถแสดงข้อความได้ในภายหลังโดยความหมายไม่เปลี่ยนแปลง รวมทั้งสามารถพิสูจน์ได้ว่าใบกํากับภาษีอิเล็กทรอนิกส์ หรือใบรับอิเล็กทรอนิกส์ที่ได้จัดทํา ส่ง รับ และเก็บรักษาดังกล่าว หากมีการแก้ไขหรือเปลี่ยนแปลงจะสามารถตรวจสอบการแก้ไขหรือเปลี่ยนแปลงนั้นได้2.3 ต้องมีระบบโครงข่ายบล็อกเชน (Blockchain) ตามวิธีการที่ปลอดภัย เชื่อถือได้ทั้งในส่วนของระบบฮาร์ดแวร์ (Hardware) และระบบซอฟต์แวร์ (Software) และมีระบบรักษาความปลอดภัยเพื่อควบคุมการเข้าถึงข้อมูลได้อย่างน้อย ดังต่อไปนี้(1) สามารถแสดงภาพการทํางานรวม (System Flowchart) ของระบบโครงข่ายบล็อกเชน (Blockchain)(2) เป็นโปรแกรมคอมพิวเตอร์ที่เมื่อบันทึกข้อมูลแล้วจะแก้ไขรายการนั้น ๆ โดยไร้ร่องรอยไม่ได้ การแก้ไขรายการไม่ให้ใช้วิธีลบทิ้ง หรือล้างรายการออก ถ้าจะแก้ไขต้องบันทึกรายการปรับปรุงเพิ่มเข้าไปเพื่อแสดงให้เห็นรายการก่อนปรับปรุงและหลังปรับปรุง และต้องมีรายงานการแก้ไขรายการเพื่อการตรวจสอบได้(3) แสดงระดับการปฏิบัติงานของเจ้าหน้าที่ผู้ใช้ระบบ โดยระบุจํานวนและระดับเจ้าหน้าที่ที่สามารถบันทึก อ่าน หรือเข้าไปใช้ระบบงานในแต่ละระดับได้(4) มีการควบคุมโดยใช้รหัสผ่านสําหรับผู้มีสิทธิเข้าไปใช้ระบบงานทุกระดับและมีระบบงานที่บันทึกการเปลี่ยนรหัสผ่านทุกครั้งที่มีการเปลี่ยนแปลง(5) มีรายงานบันทึกการใช้ระบบงานโดยระบุให้ทราบถึงรหัสประจําตัวของเจ้าหน้าที่ผู้ใช้ระบบงานที่ทํา วัน เดือน ปี และเวลาที่เข้าใช้ระบบงาน (Access) ในกรณีที่มีการแก้ไขรายการจะต้องระบุให้ทราบถึงรหัสประจําตัวของเจ้าหน้าที่ผู้ใช้ระบบ จํานวน และรายละเอียดของรายการที่แก้ไขปรับปรุง(6) มีระบบการตรวจสอบผู้เข้าใช้หรือผู้เข้าไปแก้ไขข้อมูลในระบบ และมีกระบวนการในการตรวจสอบข้อมูลที่บันทึกไว้ในระบบที่สามารถแสดงว่าข้อมูลดังกล่าวได้บันทึกไว้ครบถ้วนทุกรายการแล้วและไม่มีการแก้ไขรายการของเอกสารที่มีข้อความอยู่ในรูปของข้อมูลอิเล็กทรอนิกส์2.4 ยื่นคําร้องขออนุมัติต่ออธิบดีตามแบบคําขอเป็นผู้ให้บริการระบบโครงข่ายบล็อกเชน (Blockchain) ตามแบบแนบท้ายประกาศนี้ภายในวันที่ 28 กุมภาพันธ์ 2564 พร้อมแนบหนังสือรับรองจาก สพธอ. เพื่อประกอบการพิจารณา และต้องได้รับอนุมัติจากอธิบดีตามแบบคําขอนั้นข้อ ๓ ผู้ให้บริการที่ได้รับอนุมัติตามข้อ 2 แล้ว ต้องปฏิบัติดังนี้3.1 จัดให้มีการลงทะเบียนเพื่อพิสูจน์และยืนยันตัวตนให้แก่ผู้ประกอบการจดทะเบียนที่ประสงค์จะใช้บริการระบบโครงข่ายบล็อกเชน (Blockchain) ของผู้ให้บริการ สําหรับการจัดทํา ส่ง รับ และเก็บรักษาใบกํากับภาษีอิเล็กทรอนิกส์และใบรับอิเล็กทรอนิกส์โดยการลงทะเบียนเพื่อพิสูจน์และยืนยันตัวตนนั้นต้องมีระดับความน่าเชื่อถือตามกฎหมายว่าด้วยธุรกรรมทางอิเล็กทรอนิกส์3.2 จัดทําข้อตกลงกับผู้ประกอบการจดทะเบียนที่เข้าร่วมระบบโครงข่ายบล็อกเชน (Blockchain) สําหรับการจัดทํา ส่ง รับ และเก็บรักษาใบกํากับภาษีอิเล็กทรอนิกส์และใบรับอิเล็กทรอนิกส์ ดังนี้(1) ให้ผู้ออกใบกํากับภาษีอิเล็กทรอนิกส์ หรือผู้ออกใบรับอิเล็กทรอนิกส์รับรองและยอมรับข้อความในใบกํากับภาษีอิเล็กทรอนิกส์ หรือใบรับอิเล็กทรอนิกส์ที่จัดทําบนระบบโครงข่ายบล็อกเชน (Blockchain) ว่าข้อความมีความถูกต้องครบถ้วนเช่นเดียวกับขณะที่สร้างข้อความเสร็จสมบูรณ์ และไม่มีการเปลี่ยนแปลงใด ๆ ของข้อความ และ(2) ยินยอมให้ผู้ให้บริการแจ้งรายชื่อ และเลขประจําตัวผู้เสียภาษีของผู้ประกอบการจดทะเบียน รวมถึงนําส่งข้อมูลที่เกี่ยวข้องกับใบกํากับภาษีอิเล็กทรอนิกส์ หรือใบรับอิเล็กทรอนิกส์ให้แก่กรมสรรพากร3.3 จัดทําข้อมูลใบกํากับภาษีอิเล็กทรอนิกส์และใบรับอิเล็กทรอนิกส์ รวมทั้งข้อมูลอื่นใดบนระบบโครงข่ายบล็อกเชน (Blockchain) ในรูปแบบ XML File Format ตามข้อเสนอแนะมาตรฐานด้านเทคโนโลยีสารสนเทศและการสื่อสารที่จําเป็นต่อธุรกรรมทางอิเล็กทรอนิกส์ ว่าด้วยข้อความอิเล็กทรอนิกส์สําหรับการซื้อขายสินค้าและบริการ (ขมธอ. 3-2560) ลงวันที่ 20 มกราคม พ.ศ. 2560 ทั้งนี้ ขนาดของข้อมูลที่นําส่งต้องไม่เกินกว่าที่ระบบของกรมสรรพากรให้บริการ3.4 นําส่งข้อมูลใบกํากับภาษีอิเล็กทรอนิกส์หรือใบรับอิเล็กทรอนิกส์ให้แก่กรมสรรพากรเป็นรายเดือนผ่านระบบอิเล็กทรอนิกส์ของกรมสรรพากรภายในวันที่ 15 ของเดือนถัดไป โดยระบบงานสําหรับการนําส่งข้อมูลใบกํากับภาษีอิเล็กทรอนิกส์หรือใบรับอิเล็กทรอนิกส์นั้นต้องเชื่อมต่อกับระบบของกรมสรรพากรพร้อมทั้งลงลายมือชื่อดิจิทัล (Digital Signature) บนข้อมูลดังกล่าว และต้องมีความมั่นคงปลอดภัยและมีความน่าเชื่อถือตามข้อเสนอแนะมาตรฐานด้านเทคโนโลยีสารสนเทศและการสื่อสารที่จําเป็นต่อธุรกรรมทางอิเล็กทรอนิกส์ ว่าด้วยการรักษาความมั่นคงปลอดภัยสารสนเทศสําหรับผู้ให้บริการจัดทํา ส่งมอบ และเก็บรักษาข้อมูลอิเล็กทรอนิกส์ (ขมธอ. 21-2562) ลงวันที่ 11 มกราคม พ.ศ. 25623.5 เก็บรักษาความลับของข้อมูลที่เกี่ยวข้องกับใบกํากับภาษีอิเล็กทรอนิกส์ หรือใบรับอิเล็กทรอนิกส์ที่จัดทําบนระบบโครงข่ายบล็อกเชน (Blockchain) และต้องไม่นําข้อมูลนั้นไปใช้หรือเปิดเผยไม่ว่าด้วยประการใด ๆ เว้นแต่เป็นการใช้หรือเปิดเผยตามหน้าที่ของผู้ให้บริการภายใต้โครงการทดสอบนวัตกรรมที่นําเทคโนโลยีมาสนับสนุนเพื่อเพิ่มประสิทธิภาพในการบริการด้านภาษี (Tax Sandbox) โดยได้รับความยินยอมเป็นหนังสือจากผู้ประกอบการจดทะเบียนที่ใช้บริการระบบโครงข่ายบล็อกเชนของผู้ให้บริการ หรือตามที่กฎหมายบัญญัติข้อ ๔ ผู้ออกใบกํากับภาษีอิเล็กทรอนิกส์ หรือผู้ออกใบรับอิเล็กทรอนิกส์ ที่ใช้บริการระบบโครงข่ายบล็อกเชน (Blockchain) ของผู้ให้บริการต้องปฏิบัติดังนี้4.1 จัดทําใบกํากับภาษีอิเล็กทรอนิกส์หรือใบรับอิเล็กทรอนิกส์ โดยต้องมีรายการที่เป็นสาระสําคัญ ตามมาตรา 86/4 มาตรา 86/9 มาตรา 86/10 และมาตรา 105 ทวิ แห่งประมวลรัษฎากร แล้วแต่กรณี4.2 ใบกํากับภาษีอิเล็กทรอนิกส์หรือใบรับอิเล็กทรอนิกส์ตามข้อ 4.1 ต้องจัดทําด้วยวิธีการใดวิธีการหนึ่งหรือหลาย ๆ วิธีการ ดังนี้(1) จัดทําเป็นข้อมูลอิเล็กทรอนิกส์ในรูปแบบ Excel File และนําเข้าสู่ระบบโครงข่ายบล็อกเชน (Blockchain)(2) จัดทําตามประกาศอธิบดีกรมสรรพากร (ฉบับที่ 15) เรื่อง กําหนดหลักเกณฑ์ วิธีการ และเงื่อนไขในการจัดทํา ส่งมอบ และเก็บรักษาใบกํากับภาษีอิเล็กทรอนิกส์ และใบรับอิเล็กทรอนิกส์ ลงวันที่ 18 ตุลาคม พ.ศ. 2562 และนําเข้าสู่ระบบโครงข่ายบล็อกเชน (Blockchain)(3) จัดทําบนระบบโครงข่ายบล็อกเชน (Blockchain) ตามรูปแบบและวิธีการที่ผู้ให้บริการกําหนด4.3 จัดส่งใบกํากับภาษีอิเล็กทรอนิกส์ให้แก่ผู้ซื้อสินค้าหรือผู้รับบริการตามมาตรา 86 แห่งประมวลรัษฎากร หรือใบรับอิเล็กทรอนิกส์ให้แก่ผู้ซื้อ ผู้เช่าซื้อ ผู้จ่ายเงินหรือผู้ชําระราคาตามมาตรา 105 แห่งประมวลรัษฎากร ผ่านระบบโครงข่ายบล็อกเชน (Blockchain) ซึ่งเป็นระบบข้อมูลที่ผู้รับใบกํากับภาษีอิเล็กทรอนิกส์หรือใบรับอิเล็กทรอนิกส์ได้กําหนดไว้โดยเฉพาะตามกฎหมายว่าด้วยธุรกรรมทางอิเล็กทรอนิกส์กรณีผู้ให้บริการได้นําส่งข้อมูลใบกํากับภาษีอิเล็กทรอนิกส์หรือใบรับอิเล็กทรอนิกส์ตามข้อ 4.2 (2) แล้ว ผู้ออกใบกํากับภาษีอิเล็กทรอนิกส์หรือใบรับอิเล็กทรอนิกส์ไม่ต้องนําส่งข้อมูลใบกํากับภาษีอิเล็กทรอนิกส์หรือใบรับอิเล็กทรอนิกส์ให้แก่กรมสรรพากรตามประกาศอธิบดีกรมสรรพากร (ฉบับที่ 15) เรื่อง กําหนดหลักเกณฑ์ วิธีการ และเงื่อนไขในการจัดทํา ส่งมอบ และเก็บรักษาใบกํากับภาษีอิเล็กทรอนิกส์ และใบรับอิเล็กทรอนิกส์ ลงวันที่ 18 ตุลาคม พ.ศ. 2562 อีกข้อ ๕ ให้ผู้ประกอบการจดทะเบียนตามข้อ 4 และผู้ซื้อสินค้าหรือผู้รับบริการที่ได้รับใบกํากับภาษีอิเล็กทรอนิกส์หรือใบรับอิเล็กทรอนิกส์จากผู้ประกอบการจดทะเบียนนั้น จัดเก็บและรักษาใบกํากับภาษีอิเล็กทรอนิกส์หรือใบรับอิเล็กทรอนิกส์ในลักษณะใดลักษณะหนึ่งดังต่อไปนี้5.1 ในรูปของข้อมูลอิเล็กทรอนิกส์ ตามหลักเกณฑ์ดังต่อไปนี้(1) ข้อมูลใบกํากับภาษีอิเล็กทรอนิกส์ หรือใบรับอิเล็กทรอนิกส์นั้นสามารถเข้าถึงและนํากลับมาใช้ได้โดยความหมายไม่เปลี่ยนแปลง(2) เก็บรักษาข้อมูลใบกํากับภาษีอิเล็กทรอนิกส์ หรือใบรับอิเล็กทรอนิกส์นั้นให้อยู่ในรูปแบบที่เป็นอยู่ในขณะที่จัดทํา ส่ง หรือได้รับข้อมูลใบกํากับภาษีอิเล็กทรอนิกส์ หรือใบรับอิเล็กทรอนิกส์นั้น หรืออยู่ในรูปแบบที่สามารถแสดงข้อความที่จัดทํา ส่ง หรือได้รับให้ปรากฏอย่างถูกต้องได้ และ(3) เก็บรักษาข้อความส่วนที่ระบุถึงแหล่งกําเนิดต้นทางและปลายทางของใบกํากับภาษีอิเล็กทรอนิกส์ ตลอดจนวันและเวลาที่ส่งหรือได้รับข้อความดังกล่าว ถ้ามี5.2 จัดเก็บและรักษาข้อความในสภาพที่เป็นมาแต่เดิมอย่างเอกสารต้นฉบับ ตามหลักเกณฑ์ดังต่อไปนี้(1) ใบกํากับภาษีอิเล็กทรอนิกส์ หรือใบรับอิเล็กทรอนิกส์ได้ใช้วิธีการที่เชื่อถือได้ในการรักษาความถูกต้องของข้อความตั้งแต่การสร้างข้อความเสร็จสมบูรณ์ รวมถึงความครบถ้วนและไม่มีการเปลี่ยนแปลงใดของข้อความ เว้นแต่การรับรองหรือบันทึกเพิ่มเติม หรือการเปลี่ยนแปลงใด ๆ ที่อาจเกิดขึ้นได้ตามปกติในการติดต่อสื่อสาร การเก็บรักษา หรือการแสดงข้อความซึ่งไม่มีผลต่อความถูกต้องสมบูรณ์ของข้อความนั้น และ(2) สามารถแสดงข้อความนั้นในภายหลังได้5.3 จัดเก็บและรักษาในรูปของสิ่งพิมพ์ออกตามกฎหมายว่าด้วยธุรกรรมอิเล็กทรอนิกส์โดยระบบโครงข่ายบล็อกเชน (Blockchain) ต้องทําให้ใบกํากับภาษีอิเล็กทรอนิกส์ หรือใบรับอิเล็กทรอนิกส์ที่พิมพ์ออกมานั้นปรากฏข้อความด้วยวิธีการทางอิเล็กทรอนิกส์ว่า "เอกสารนี้ได้จัดทําและส่งข้อมูลให้แก่กรมสรรพากรด้วยวิธีการทางอิเล็กทรอนิกส์" และให้ถือว่าสิ่งพิมพ์ออกของใบกํากับภาษีอิเล็กทรอนิกส์ หรือใบรับอิเล็กทรอนิกส์ดังกล่าวใช้แทนต้นฉบับได้ข้อ ๖ การยกเลิกใบกํากับภาษีอิเล็กทรอนิกส์ฉบับเดิมเพื่อออกใบกํากับภาษีอิเล็กทรอนิกส์ฉบับใหม่ ให้ผู้ออกใบกํากับภาษีอิเล็กทรอนิกส์จัดเตรียมข้อความของใบกํากับภาษีฉบับใหม่ขึ้นเป็นข้อความอิเล็กทรอนิกส์โดยใช้เลขที่ใบกํากับภาษีใหม่ และลงวัน เดือน ปี ที่ออกใบกํากับภาษีอิเล็กทรอนิกส์ฉบับใหม่ พร้อมหมายเหตุไว้ในใบกํากับภาษีอิเล็กทรอนิกส์ฉบับใหม่ว่า "เป็นการยกเลิกและออกใบกํากับภาษีฉบับใหม่แทนใบกํากับภาษีฉบับเดิม เลขที่ ... วัน เดือน ปี ที่ออกใบกํากับภาษีอิเล็กทรอนิกส์ฉบับเดิม" ทั้งนี้ ให้หมายเหตุการยกเลิกใบกํากับภาษีอิเล็กทรอนิกส์ไว้ในรายงานภาษีขายของเดือนภาษีที่จัดทําใบกํากับภาษีอิเล็กทรอนิกส์ฉบับใหม่ด้วยการยกเลิกใบกํากับภาษีอิเล็กทรอนิกส์ฉบับเดิมเพื่อออกใบกํากับภาษีอิเล็กทรอนิกส์ฉบับใหม่ตามวรรคหนึ่ง ให้นําความในข้อ 3.4 ข้อ 4.3 และข้อ 5 มาใช้บังคับโดยอนุโลมข้อ ๗ การยกเลิกใบรับอิเล็กทรอนิกส์ฉบับเดิมเพื่อออกใบรับอิเล็กทรอนิกส์ฉบับใหม่ ให้นําความในข้อ 3.4 ข้อ 4.3 ข้อ 5 และข้อ 6 มาใช้บังคับโดยอนุโลมข้อ ๘ ผู้ให้บริการที่ได้รับอนุมัติจากอธิบดีให้เป็นผู้ให้บริการ หากไม่ปฏิบัติตามหลักเกณฑ์ วิธีการ และเงื่อนไขตามที่กําหนดในประกาศนี้ อธิบดีมีอํานาจสั่งยุติการเป็นผู้ให้บริการ โดยให้มีผลนับตั้งแต่ผู้ให้บริการได้รับแจ้งจากกรมสรรพากรเป็นต้นไปข้อ ๙ ประกาศนี้ให้ใช้บังคับตั้งแต่วันที่ 1 กุมภาพันธ์ พ.ศ. 2564 ถึงวันที่ 31 กรกฎาคม พ.ศ. 2564ผู้มีอํานาจลงนาม - ประกาศ ณ วันที่ 20 มกราคม พ.ศ. 2564 เอกนิติ นิติทัณฑ์ประภาศ(นายเอกนิติ นิติทัณฑ์ประภาศ)อธิบดีกรมสรรพากร